《隰州杂感 其一》
清代·钱以垲

山氓少机巧，所习惟耘耔。叱牛登峻坂，力尽敢言疲。

高原无灌溉，甘雨赖及时。往往春夏间，偏苦霢霂迟。

寒威又独蚤，秋半草木衰。未及实坚好，霜雪摧残之。

况乎山地瘠，挥锄石累累。纵令雨旸若，未可篝车期。

我黍饷农夫，仰望苍昊慈。岁岁大有年，庶勿嗟仳离。

作者简介：（?—1732）浙江嘉善人，字蔗山。康熙二十七年进士。初任知县，雍正间累迁少詹事。江浙海水为患，疏请遣官致祭江海之神，褒封爵秩，以示尊崇。官至礼部尚书。卒谥恭恪。有《罗浮外史》、《岭海见闻》。